title: 2012/604/UE: Deċiżjoni tal-Parlament Ewropew tal- 10 ta’ Mejju 2012 dwar il-kwittanza fir-rigward tal-implimentazzjoni tal-baġit tal-Impriża Konġunta ARTEMIS għas-sena finanzjarja 2010#Riżoluzzjoni tal-Parlament Ewropew tal- 10 ta’ Mejju 2012 li tinkludi l-kummenti li jagħmlu parti integrali mid-deċiżjoni dwar il-kwittanza fir-rigward tal-implimentazzjoni tal-baġit tal-Impriża Konġunta ARTEMIS għas-sena finanzjarja 2010

text:
               17.10.2012

               MT

               Il-Ġurnal Uffiċjali tal-Unjoni Ewropea

               L 286/306

         DEĊIŻJONI TAL-PARLAMENT EWROPEW
   tal-10 ta’ Mejju 2012
   dwar il-kwittanza fir-rigward tal-implimentazzjoni tal-baġit tal-Impriża Konġunta ARTEMIS għas-sena finanzjarja 2010
   (2012/604/UE)
   IL-PARLAMENT EWROPEW,

               —

               wara li kkunsidra l-kontijiet annwali finali tal-Impriża Konġunta ARTEMIS għas-sena finanzjarja 2010,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Impriża Konġunta ARTEMIS għas-sena finanzjarja 2010, flimkien mat-tweġibiet tal-Impriża Konġunta (1),

               —

               wara li kkunsidra r-rakkomandazzjoni tal-Kunsill tal-21 ta’ Frar 2012 (06086/2012 — C7-0050/2012),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

               —

               wara li kkunsidra r-Regolament tal-Kunsill (KE) Nru 74/2008 tal-20 ta’ Diċembru 2007 dwar l-istabbiliment tal-“Impriża Konġunta ARTEMIS” għall-implimentazzjoni ta’ Inizjattiva Konġunta Teknoloġika ta’ Sistemi ta’ Kompjuters Inkorporati (3), u b’mod partikolari l-Artikolu 11(4) tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (4), u b’mod partikolari l-Artikolu 94 tiegħu,

               —

               wara li kkunsidra r-Regola 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit (A7-0109/2012),

               1.

               Jagħti l-kwittanza lid-Direttur Eżekuttiv tal-Impriża Konġunta ARTEMIS fir-rigward tal-implimentazzjoni tal-baġit tal-Impriża Konġunta għas-sena finanzjarja 2010;

               2.

               Jippreżenta l-kummenti tiegħu fir-riżoluzzjoni t’hawn isfel;

               3.

               Jagħti istruzzjonijiet lill-President tiegħu sabiex jgħaddi din id-Deċiżjoni, kif ukoll ir-riżoluzzjoni li hija parti integrali minnha, lid-direttur tal-Impriża Konġunta ARTEMIS, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 368, 16.12.2011, p. 1.

      (2)  ĠU L 248, 16.9.2002, p. 1.

      (3)  ĠU L 30, 4.2.2008, p. 52.

      (4)  ĠU L 357, 31.12.2002, p. 72.

      RIŻOLUZZJONI TAL-PARLAMENT EWROPEW
      tal-10 ta’ Mejju 2012
      li tinkludi l-kummenti li jagħmlu parti integrali mid-deċiżjoni dwar il-kwittanza fir-rigward tal-implimentazzjoni tal-baġit tal-Impriża Konġunta ARTEMIS għas-sena finanzjarja 2010
      IL-PARLAMENT EWROPEW,

                  —

                  wara li kkunsidra l-kontijiet annwali finali tal-Impriża Konġunta ARTEMIS għas-sena finanzjarja 2010,

                  —

                  wara li kkunsidra r-rapport tal-Qorti tal-Awdituri dwar il-kontijiet annwali tal-Impriża Konġunta ARTEMIS għas-sena finanzjarja 2010, flimkien mat-tweġibiet tal-Impriża Konġunta (1),

                  —

                  wara li kkunsidra r-rakkomandazzjoni tal-Kunsill tal-21 ta’ Frar 2012 (06086/2012 — C7-0050/2012),

                  —

                  wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

                  —

                  wara li kkunsidra r-Regolament tal-Kunsill (KE) Nru 74/2008 tal-20 ta’ Diċembru 2007 dwar l-istabbiliment tal-“Impriża Konġunta ARTEMIS” għall-implimentazzjoni ta’ Inizjattiva Konġunta Teknoloġika ta’ Sistemi ta’ Kompjuters Inkorporati (3), u b’mod partikolari l-Artikolu 11(4) tiegħu,

                  —

                  wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (4), u b’mod partikolari l-Artikolu 94 tiegħu,

                  —

                  wara li kkunsidra r-Regola 77 u l-Anness VI tar-Regoli ta’ Proċedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit (A7-0109/2012),

                  A.

                  billi l-Impriża Konġunta ARTEMIS twaqqfet f’Diċembru 2007 għal perjodu ta’ 10 snin biex tiddefinixxi u timplimenta “Aġenda ta’ Riċerka” għall-iżvilupp ta’ teknoloġiji ewlenin għas-sistemi integrati tal-kompjuter f’diversi oqsma ta’ applikazzjoni biex issaħħaħ il-kompetittività u s-sostenibbilità Ewropea, u tippermetti l-ħolqien ta’ swieq ġodda u applikazzjonijiet soċjetali,

                  B.

                  billi l-Impriża Konġunta bdiet tiffunzjona b’mod awtonomu f’Ottubru 2009,

                  C.

                  billi l-Qorti tal-Awdituri tiddikjara li kisbet assigurazzjonijiet raġonevoli li l-kontijiet annwali għas-sena finanzjarja 2010 huma affidabbli u li t-tranżazzjonijiet koperti bihom huma legali u regolari,

                  D.

                  billi l-kontribuzzjoni massima mill-Unjoi għall-Impriża Konġunta għall-10 snin hija EUR 420 000 000 li għandhom jitħallsu mill-baġit tas-Seba’ Programm ta’ Qafas għar-Riċerka,

                  E.

                  billi għas-sena finanzjarja 2010 l-baġit tal-Impriża Konġunta kien jammonta għal EUR 38 500 000,

         Il-ġestjoni baġitarja u finanzjarja

                  1.

                  Jinnota bi tħassib li l-baġit tal-Impriża Konġunta għas-sena finanzjarja 2010 ma kienx adottat sa tmiem is-sena ta’ qabel; jieħu nota tat-tweġiba tal-Impriża Konġunta li l-baġit tal-2010 tagħha ġie adottat f’Jannar 2011 minħabba li l-parti operazzjonali tal-baġit tiddependi fuq l-impenji tal-Istati Membri, u li, għall-parti l-kbira tagħhom, l-ammont tal-impenn jista’ jingħaraf biss wara l-adozzjoni tal-baġits nazzjonali tagħhom; jistieden lill-Impriża Konġunta u lill-Istati Membri kontributuri biex jaqblu fuq skeda ta’ żmien u fuq arranġamenti prattiċi għall-iżvelar tal-impenji rispettivi tagħhom ħalli jippermettu li l-baġit tal-impriża Konġunta jiġi adottat f’waqtu, u jistedinhom iżommu lill-awtorità ta’ kwittanza infurmata dwar dan;

                  2.

                  Huwa mħasseb li l-istruttura u l-preżentazzjoni tal-baġit tal-2010 tal-impriża Konġunta ma kinux skont id-dispożizzjonijiet tar-regoli finanzjarji tal-Impriża Konġunta; ingħata x’jifhem mill-Impriża Konġunta li l-istruttura u l-preżentazzjoni tal-baġit ġew adattati fil-baġit tal-2011; jistieden lill-Qorti tal-Awdituri biex tiżgura lill-awtorità ta’ kwittanza li l-istruttura u l-preżentazzjoni tal-baġit tal-Impriża Konġunta issa huma għalkollox skont ir-regoli finanzjarji tagħha;

                  3.

                  Jagħraf mir-Rapport Annwali 2010 dwar l-Attività (RAA) tal-Impriża konġunta li l-krediti ta’ impenn implimentati mill-Impriża Konġunta għall-Infiq Operazzjonali kienu jammontaw għal EUR 36 000 000; jieħu nota li, rigward l-infiq amministrattiv, l-Impriża Konġunta u l-Kummissjoni qablu fuq it-tqassim li ġej:

                              —

                              l-Impriża Konġunta u l-ARTEMISIA: EUR 1 000 000;

                              —

                              Il-Kummissjoni: EUR 1 500 000;

                        jinnota, madankollu, li l-ħtiġijiet tal-Impriża Konġunta għall-infiq amministrattiv laħqu EUR 1 900 000 u li, konsegwentement, il-kontribuzzjoni tal-Kummissjoni kienet limitata għal EUR 935 315,91;

                  4.

                  Jinnota li l-baġit finali tal-Impriża Konġunta kien fih approprjazzjonijiet ta’ ħlas għall-ammont ta’ EUR 27 000 000; jagħraf mill-Kontijiet Annwali Finali li l-approprjazzjonijiet kienu impenjati b’rata ta’ 99,9 %, imma jiddispjaċih li r-rata ta’ utlizzazzjoni laħqet biss il-livell ta’ 37,78 %;

                  5.

                  Huwa mħasseb dwar l-implimentazzjoni baxxa tal-baġit, u barra minn hekk, dwar l-attivitajiet sottostanti tal-Impriża Konġunta; jissottolinja li d-depożiti f’kontijiet bankarji fl-aħħar tas-sena 2010 laħqu total ta’ EUR 16 600 000, somma li tirrappreżenta 60 % tal-approprjazzjonijiet ta’ ħlas disponibbli;

         Is-sistemi ta’ kontroll intern

                  6.

                  Jistieden lill-Impriża Konġunta biex timplimenta għalkollox il-kontrolli interni u s-sistemi tal-informazzjoni finanzjarja, b’mod partikolari dwar il-verifika operazzjonali tal-klejms għall-ispejjeż, l-assigurazzjoni pprovduta miċ-ċertifikati tal-awtoritajiet nazzjonali u l-istrateġija ta’ awditu ex-post;

                  7.

                  Huwa mħasseb minħabba li, fil-qasam tal-verifika ex-ante, l-Impriża Konġunta sserraħ bis-sħiħ fuq iċ-ċertifikati pprovduti mill-awtoritajiet nazzjonali u ma twettaq l-ebda kontorll ieħor biex tiżgura li l-ispejjeż iddikjarati mill-benefiċjarji jkunu legali u regolari; iħeġġeġ lill-Impriża Konġunta biex tistabbilixxi mekkaniżmu ta’ verifika ex-ante ħalli tevita l-iżbalji u/jew il-frodi fl-ispejjeż iddikjarati;

                  8.

                  Jinnota li l-awditu ex-post ta’ klejms relatati mal-proġetti ġie ddelegat għalkollox lill-Istati Membri; huwa tal-fehma, għaldaqstant, li l-Impriża Konġunta se ssibha diffiċli tiżgura li l-interessi finanzjarji tal-Membri tagħha jitħarsu b’mod adegwat u li t-tranżazzjonijiet sottostanti jkunu legali u regolari; jistieden lill-Impriża Konġunta biex terġa’ taħseb l-istrateġija tagħha rigward l-awditjar ex-post tal-klejms tal-ispejjeż u biex tinforma lill-awtorità ta’ kwittanza dwar il-mekkaniżmu implimentat ħalli jiżgura l-ottemperanza mal-Artikolu 12 tar-Regolament (KE) Nru 74/2008 li jistabbiliha;

                  9.

                  Jinnota li l-Qorti tal-Awdituri sabet li l-Impriża Konġunta għandha livell adegwat ta’ governanza u ta’ prattika tal-IT skont id-daqs u l-missjoni tagħha; jenfasizza, madankollu, li għadhom lura ċ-ċiklu tal-ippjanar strateġiku u l-monitoraġġ tal-IT, il-politiki u r-regoli tas-sigurtà, il-ġestjoni tar-riskji tal-IT u l-Pjan tal-Kontinwazzjoni tal-Attività u l-Irkupru mid-Diżastri; jistieden lill-Impriża Konġunta biex tagħmel tajjeb għas-sitwazzjoni u tipprovdi lill-awtorità ta’ kwittanza rapport aġġornat dwar dan;

                  10.

                  Jieħu nota li l-Uffiċjal tal-Kontabilità tal-Impriża Konġunta vvalida s-sistemi finanzjarji u ta’ kontabilità (ABAC u SAP); jinnota, madankollu, li l-proċessi ta’ attività sottostanti ma ġewx ivvalidati, b’mod partikolari s-sistema li tipprovdu informazzjoni finanzjarja dwar il-validazzjoni tal-klejms tal-ispejjeż li waslu mill-awtoritajiet nazzjonali. jitlob lill-Impriża Konġunta tinforma lill-awtorità ta’ kwittanza dwar il-qagħda tal-validazzjoni tal-proċessi ta’ attività sottostanti;

         L-Awditu Intern

                  11.

                  Jieħu nota li r-regoli finanzjarji tal-impriża Konġunta għadhom ma ġewx emendati biex jinkludiu d-dispożizzjoni li tirreferi għas-setgħat tal-awditur intern tal-Kummissjoni rigward il-baġit ġenerali fl-intier tiegħu;

                  12.

                  Jinnota, madankollu, li l-Kummissjoni u l-Impriża Konġunta ħadu passi biex jiżguraw li jkunu definiti biċ-ċar ir-rwoli operazzjonali rispettivi tas-Servizz tal-Awditjar Intern tal-Kummissjoni u tal-uffiċċju tal-awditjar intern tal-Impriża Konġunta;

         Is-Sejħa għall-Proposti u n-Negozjati dwar il-Proġetti

                  13.

                  Jagħraf mir-RAA tal-Impriża Konġunta dwar l-Attività li s-Sejħa tal-2010 tal-Impriża Konġunta ġiet ippubblikata fis-26 ta’ Frar 2010 u li tressqu 73 proposta għal proġetti ta’ riċerka b’risposta għall-fażi ta’ Deskrizzjoni tal-Proġett (PO) ta’ din is-Sejħa, li 72 minnhom issodisfaw il-kriterji tal-eliġibbiltà; jinnota li d-daqsijiet tal-11-il proġett magħżul ivarjaw minn EUR 45 000 000 għal EUR 3 400 000, b’erba’ proġetti ta’ EUR 15 000 000 jew aktar li bejniethom jirrappreżentaw 66 % tal-investiment totali; jinnota, madankollu, li mill-11-il proġett oriġinali li d-Direttur Eżekuttiv ingħata l-mandat li jinnegozja dwarhom, wieħed kellu jitqies li ma rnexxiex irrevokabbilment, b’tali mod li baqa’ total ta’ 10 proġetti li ġew innegozjati b’suċċess;

                  14.

                  Jinnota li matul is-Sejħa tal-2010 ddaħħal il-kunċett ta’ “Indiċi tal-Maturità”; jifhem li din l-għodda, maħsuba biex tgħin l-analiżi ulterjuri, intużat fil-fażi tal-PO biex tiġġudika l-kwalità soġġettiva tal-POs u biex tosserva l-livell ta’ maturità tar-risposta tal-komunità tal-ARTEMIS għall-programm ta’ ħidma;

                  15.

                  Jistabbilixxi abbażi tar-RAA li, rigward in-negozjati u l-bidu tal-proġetti tal-R&D, ġie rreġistrat dewmien fit-twettiq tal-“ambjent ta’ produzzjoni” għan-negozjati kuntratwali tal-Impriża konġunta minħabba xi bidla fil-prijoritajiet ġewwa s-servizzi tal-Kummissjoni responsabbli għall-ġestjoni tal-għodod tal-IT tal-FP7; jieħu nota tat-tagħrif mill-Impriża Konġunta li issa nstab irkaptu tad-dewmien tekniku u li ambjent ta’ produzzjoni operazzjoniali kien mistenni li jkun implimentat sa nofs Jannar 2011; jinnota, madankollu, li, bħala mezz ta’ taffija biex jipprevjeni aktar dewmien fin-negozjati kuntrattwali tal-impriża Konġunta, hemm implimentata soluzzjoni alternattiva bbażata fuq l-ipproċessar manwali li tippermetti li n-negozjati kollha jingħalqu fl-ewwel kwart tal-2011 (dejjem jekk jiġu ffirmati l-kuntrattui Nazzjonali kollha), jekk l-għodod tal-IT ma jkunx għadhom tlestew;

                  16.

                  Jagħraf mir-RAA li, fi tmiem is-sena 2010, il-Ftehimiet ta’ Għoti tal-Impriża Konġunta ġew iffirmati għat-13-il proġett tas-Sejħa tal-2009, u li l-proġetti kollha ġew varati;

                  17.

                  Iqis li hija ħaġa pożittiva li l-Impriża konġunta mmonitorjat u eżaminat mill-ġdid il-proġetti tas-Sejħa tal-2008; josserva, madankollu, li l-valutazzjoni tal-eżitu tal-proġetti spiss tkun nieqsa mid-dettall meħtieġ għal evalwazzjoni tal-prestazzjoni tagħhom; jinnota b’mod partikolari li l-eżitu rispettiv tal-proġetti CHARTER, eDIANA, SYSMODEL, iLAND, INDEXYS, CHESS u CESAR huwa kklassifikat biess bħala “pożittiv”; jistieden lill-Impriża Konġunta biex tiżviluppa u timplimenta indikaturi tal-prestazzjoni aktar preċiżi għall-monitoraġġ u r-rieżami tal-proġetti tagħha fil-ġejjieni;

         Il-Prestazzjoni

                  18.

                  Jinnota mir-RAA li r-rapport tal-Kummissjoni dwar l-ewwel evalwazzjoni interim tal-Inizjattivi Teknoloġiċi Konġunti ARTEMIS u ENIAC kien adottat fis-16 ta’ Diċembru 2010;

                  19.

                  Jissottolinja li l-evalwazzjoni interim għamlet tliet rakkomandazzjonjiet lill-Impriża konġunta:

                              —

                              biex issolvi l-problema ta’ “rikbiet b’xejn”, l-Impriża Konġunta għandha tistabbilixxi sistema fejn kull benefiċjarju li ma jkunx membru jħallas perċentwal tal-kontribuzzjoni tal-Unjoni tiegħu bħala ħlas għall-ispejjeż tal-Impriża Konġunta;

                              —

                              il-proċessi ta’ evalwazzjoni u għażla għandu jinbidlu biex il-portafoll ta’ proġetti appoġġati jaqbel aktar mal-għanijiet strateġiċi Ewropej tal-programm;

                              —

                              L-Istati Membri u l-Assoċjazzjonijiet Industrijali għandhom jaħdmu flimkien biex jistabbilixxu proċessi fejn il-proponenti potenzjali jistgħu jingħataw informazzjoni kostruttiva dwar il-prospett li jingħataw appoġġ;

                        jitlob lill-Impriża Konġunta tinforma lill-awtorita ta’ kwittanza dwar il-miżuri mdaħħla wara r-riżultati tal-ewwel evalwazzjoni interim;

                  20.

                  Jieħu nota tal-proposta tal-Kummissjoni li tistabbilixxi l-programm speċifiku li jimplimenta Orizzont 2020 – Il-Programm Qafas għar-Riċerka u l-Innovazzjoni (2014-2020) – li fiha l-Kummissjoni tqajjem possibbiltà li l-Impriżi Konġunti ARTEMIS u ENIAC jingħaqdu f’inizjattiva waħda, kif ukoll il-possibbiltà li jitwaqqfu Impriżi konġunti ġodda fil-kuntest tal-implimentazzjoni tal-parti ta’ Orizzont 2020 dwar “Sfidi soċjetali”; jistieden lill-Kummissjoni żżomm lill-awtorità ta’ kwittanza infurmata dwar dan;

         In-nuqqas ta’ ftehim ta’ Stat Ospitanti

                  21.

                  Itenni li l-Impriża Konġunta għandha tikkonkludi malajr ftehim ospitanti mal-Belġju dwar l-uffiċċji, il-privileġġi, l-immunitajiet u appoġġ ieħor li l-Belġju għandu jipprovdi lill-Impriża Konġunta kif jistipula r-Regolament (KE) Nru 74/2008 li jistabbiliha;

         Kummenti orizzontali dwar l-Impriżi Konġunti

                  22.

                  Jissottolinja li, sal-lum, il-Kummissjoni stabbiliet seba’ Impriżi Konġunti skont l-Artikolu 187 tat-Trattat dwar il-Funzjonament tal-Unjoni Ewropea; jinnota li sitt Impriżi konġunti (IMI, ARTEMIS, ENIAC, CLEAN SKY, FCH u ITER-F4E) huma fl-arja ta’ riċerka koperta mid-DĠ RTD u INFSO, filwaqt li waħda għandha l-inkariku li tiżviluppa sistema ġdida tal-ġestjoni tat-traffiku tal-ajru (SESAR) fil-qasam tat-trasport, u li l-attivitajiet tagħha huma sorveljati mid-DĠ MOVE;

                  23.

                  Jinnota li r-riżorsi totali indikattivi meqjusa neċessarji għall-Impriżi Konġunti kemm idumu jeżistu jammontaw għal EUR 21 793 000 000;

                  24.

                  Jinnota li l-kontribuzzjoni totali tal-Unjoni meqjusa neċessarja għall-Impriżi Konġunti kemm idumu jeżistu tammonta għal EUR 11 489 000 000;

                  25.

                  Jinnota li, għas-sena finanzjarja 2010, il-kontribuzzjoni kumplessiva tal-Unjoni għall-baġit tal-Impriżi Konġunti laħqet EUR 505 000 000;

                  26.

                  Jitlob lill-Kummissjoni biex tagħti lill-awtorità ta’ kwittanza kull sena informazzjoni konsolidata dwar l-ammont totali tal-finanzjament annwali għal kull Impriża Konġunta li jkun sar mill-baġit ġenerali tal-Unjoni, biex tiżgura t-trasparenza u ċ-ċarezza dwar l-użu tal-fondi tal-Unjoni u biex terġa’ tikseb il-fiduċja taċ-ċittadini Ewropej li jħallsu t-taxxi;

                  27.

                  Jilqa’ l-inizjattiva tal-ARTEMIS li fir-RAA tagħha tinkludi informazzjoni dwar il-monitoraġġ u r-rieżami tal-proġetti li jinsabu għaddejjin; jemmen li din hija prattika li għandhom jimxu fuqha l-Impriżi Konġunti l-oħra;

                  28.

                  Ifakkar li l-Impriżi konġunti huma sħubijiet bejn il-pubbliku u l-privat u li, b’konsegwenza ta’ dan, l-interessi tas-settur pubbliku u ta’ dak privat huma magħġuna flimkien; huwa ta-fehma li, fiċ-ċirkustanzi, il-possibbiltà ta’ kunflitti ta’ interess m’għandhiex tiġi skartata, imma għandha tiġi indirizzata sewwa; jistieden għalhekk lill-Impriżi Konġunti jinfurmaw lill-awtorità ta’ kwittanza dwar il-mekkaniżmi ta’ verifika li hemm fl-istrutturi rispettivi tagħhom, biex ikun jista’ jkun hemm ġestjoni tajba u prevenzjoni ta’ kunflitti ta’ interessi;

                  29.

                  Jinnota li, bl-eċċezzjoni notevoli tal-Impriża Konġunta għall-Proġett ITER u l-Iżvilupp tal-Enerġija mill-Fużjoni, l-Impriżi Konġunti huma strutturi relattivament żgħar u ġeografikament ikkonċentrati; jemmen għalhekk li għandhom jiġmgħu r-riżorsi tagħhom kull fejn dan ikun possibbli;

                  30.

                  Jistieden lill-Qorti tal-Awdituri tipprovdi lill-awtorità ta’ kwittanza azzjonijiet ta’ segwitu għall-kummenti li għamlet għal kull waħda mill-Impriżi Konġunti fir-rapport rispettiv dwar il-kontijiet finali għas-sena finanzjarja 2011;

                  31.

                  Jistieden lill-Qorti tal-Awdituri biex, fi żmien raġonevoli, tipprovdirapport speċjali lill-Parlament dwar il-valur miżjud tal-istabbiliment tal-Impriżi Konġunti għat-twettiq effiċjenti tal-programmi ta’ riċerka, żvilupp teknoloġiku u dimostrazzjoni tal-Unjoni; jirrimarka wkoll li l-istess rapport għandu jinkludi valutazzjoni tal-effikaċja tal-istabbiliment tal-Impriżi Konġunti.

         (1)  ĠU C 368, 16.12.2011, p. 1.

         (2)  ĠU L 248, 16.9.2002, p. 1.

         (3)  ĠU L 30, 4.2.2008, p. 52.

         (4)  ĠU L 357, 31.12.2002, p. 72.